После напада Трећег рајха на Совјетски Савез, јуна 1941. године, напустио је Београд и отишао у Смедеревску Паланку, код свог друга и колеге Бошка Тркуља, а одатле у Велику Плану, код породице Пауновић. У Други шумадијски партизански одред, ступио је 2. августа 1941. године. Истакао се у многим борбама Одреда, а септембра 1941. је постављен за командира чете. Са својом четом је учествовао у борбама за Свилајнац, Марковац, Милошевац, где је заробљен воз и њиме је изведена успешна акција на непријатеља у Великој Плани. У току лета 1941. године примљен је у чланство Комунистичке партије Југославије.